สภาพตลาดหุ้นในเดือนสิงหาคม พ.ศ.2565 ของไทยและแนวโน้มการลงทุนจะเป็นอย่างไร
ตลาดหุ้นไทยปรับตัวขึ้นสูง โดยมีแรงหนุนหลักจาก Fund Flow ที่ไหลเข้าต่อเนื่อง โดยตั้งแต่ 1 สิงหาคม ถึง 26 สิงหาคม นักลงทุนต่างชาติ ซื้อสุทธิไปกว่า 5 หมื่นล้านบาท เป็นแรงซื้อเข้ามาในหุ้นบิ๊กแคป (เช่น BH, KBANK, BANPU, PTTEP, SCB) หนุนดัชนีหุ้นไทย (SET) ขึ้นไปทำจุดสูงบริเวณ 1,650 จุด อย่างไรก็ตาม หลังจากนั้น การปรับขึ้นของดัชนีเริ่มจำกัดหลังขาดปัจจัยหนุนใหม่ ขณะที่ในประเทศมีปัจจัยการเมืองหลังศาลรัฐธรรมนูญรับคำร้องวินิจฉัยคุณสมบัตินายกรัฐมนตรี และให้หยุดปฏิบัติหน้าที่ไปก่อน 
ในช่วง 1 เดือนครึ่งที่ผ่านมา SET ปรับขึ้นเกือบ 9% จากจุดต่ำสุดบริเวณ 1,517 จุด ซึ่งสะท้อนความเสี่ยงเงินเฟ้อสูงที่เริ่มลดลง และรับกระแสเงินทุน (Fund Flow) ที่ไหลเข้ามาอย่างต่อเนื่องไปพอสมควรแล้ว ขณะที่ความเสี่ยงเรื่องการชะลอตัวของเศรษฐกิจโลกที่มีมากขึ้น หลังถ้อยแถลงของประธาน Fed ยังมีท่าทีหนักแน่นต่อการปรับขึ้นดอกเบี้ยแรงต่อไปเพื่อลดเงินเฟ้อ แม้จะมีต้นทุนต่อเศรษฐกิจก็ตาม คาดจะกดดันบรรยากาศลงทุนในตลาดสินทรัพย์เสี่ยงทั่วโลก รวมทั้ง SET ให้มีความผันผวนสูงและมีการปรับขึ้นได้จำกัดมากขึ้น ทำให้คาดว่าตลาดจะเข้าสู่โหมด Risk Off หรือมีแรงขายทำกำไรในสินทรัพย์เสี่ยง หลังปรับขึ้นมาอย่างต่อเนื่องก่อนหน้านี้ และคาดว่าเม็ดเงินจะเข้ามาพักในสินทรัพย์ปลอดภัยอย่างเงินดอลลาร์ไปสักระยะ จนกว่าจะมีความชัดเจนเรื่องการขึ้นดอกเบี้ยของ Fed แนวโน้ม SET โดยเฉพาะในครึ่งแรกของเดือนกันยายน จะมีโอกาสปรับตัวลงเพื่อพักฐาน
ข่าวเศรษฐกิจและการเงิน